Ylen uutena päätoimittajana marraskuussa aloittava Jouko Jokinen esiintyi lauantaina Ykkösaamussa.

Jouko Jokinen nimitettiin Ylen uudeksi päätoimittajaksi. OSSI AHOLA/ALMA MEDIAN ARKISTO

Ykkösaamussa Jokinen kertoi vaiheistaan Aamulehden ja Satakunnan Kansan päätoimittajana. Toimittaja Jari Korkki tiedusteli Jokisen kantaa muun muassa median kohtaamaan uhkailuun.

- Se on aika normaalia valitettavasti nykyään, että uhkauksia tulee. Osa on myöskin vakavia, Jokinen kommentoi.

Jokisen mukaan osa ongelmaa on se, että uhkailijat itse eivät pidä esittämiään uhkauksia vakavina.

- Soitin yhdelle, joka antoi tappotuomion meidän toimittajallemme, niin hän sanoi, että se oli tämmöistä läppää. Sanoin, että se ei todellakaan ole vain läppää, jos aiot julkisesti tappaa meidän toimittajan, Jokinen kuvailee.

- Monesti unohtuu, että se ei ole mitenkään humoristista, jos sanotaan, että varo sitten pimeällä kujalla jos tulet vastaan. Se on uhkaus, Jokinen painotti.

Tytärtä kutsutaan lakimieheksi

Ykkösaamussa sivuttiin myös Aamulehden tuoretta linjausta sukupuolineutraaleista termeistä. Jokisen mukaan asiasta on tullut valtavasti palautetta.

- Vasta nyt minulla on avautunut silmät siihen, kuinka monille naisille tämä asia on ollut kipeä ja hankalakin. Omaa tytärtäni kutsutaan lakimieheksi. 27-vuotias nainen, eihän siinä ole järjen hiventä, Jokinen kuvaili.

- Jos minut olisi nimitetty Yleisradioon esinaiseksi, niin olisin pikkusen kulmiani kohottanut siinä, Jokinen jatkoi.

Ylen tuleva päätoimittaja painotti, että kielessä on paljon piiloasenteita ja sukupuolineutraalin kielenkäytön päämääränä on tasa-arvon lisääminen.

- Tässä keskustelussa muutama veteraanipoliitikko on munannut itsensä aika pahasti, se kääntyi heitä ja tasa-arvoa vastaan ja tämä maa elää tasa-arvosta, Jokinen totesi.

Jokinen ei tähdentänyt haastattelussa keneen hän viittasi.

Esimerkiksi ulkoministeri Timo Soini lyttäsi tuoreeltaan sukupuolineutraalit termit. Myös entiset pitkän linjan puhemiehet Riitta Uosukainen ja Sirkka-Liisa Anttila eivät olleet innostuneet sukupuolineutraalista termistä.

Toimittaja Jari Korkki tiedusteli Jokiselta aikooko hän tuoda saman käytännön myös Yleen.

- Se näyttää tulleen jo, Jokinen naurahti.

Myös Yle ilmoitti tuoreeltaan Aamulehden linjauksen jälkeen pohtivansa neutraaliin kielenkäyttöön siirtymistä.